CELEX: 32014R0502
Language: hr
Date: 2014-03-11 00:00:00
Title: Delegirana uredba Komisije (EU) br. 502/2014 оd 11. ožujka 2014. o dopuni Uredbe Vijeća (EZ) br. 73/2009 i Uredbe (EU) br. 1307/2013 Europskog parlamenta i Vijeća u pogledu osnovice za izračun smanjenja koja države članice primjenjuju na poljoprivrednike zbog linearnog smanjenja plaćanja u 2014. i financijske discipline za kalendarsku godinu 2014.

16.5.2014   
            
            
               HR
            
            
               Službeni list Europske unije
            
            
               L 145/20
            
         DELEGIRANA UREDBA KOMISIJE (EU) br. 502/2014
   оd 11. ožujka 2014.
   o dopuni Uredbe Vijeća (EZ) br. 73/2009 i Uredbe (EU) br. 1307/2013 Europskog parlamenta i Vijeća u pogledu osnovice za izračun smanjenja koja države članice primjenjuju na poljoprivrednike zbog linearnog smanjenja plaćanja u 2014. i financijske discipline za kalendarsku godinu 2014.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 140.a,
   uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (2), a posebno njezin članak 8. stavak 3.,
   budući da:
   
               (1)
            
            
               Člankom 40. stavkom 3. Uredbe (EZ) br. 73/2009, kako je izmijenjen točkom 2. članka 6. Uredbe (EU) br. 1310/2013 Europskog parlamenta i Vijeća (3), predviđeno je linearno smanjenje izravnih plaćanja za 2014. Člankom 8. Uredbe (EU) br. 1307/2013 predviđena je prilagodba izravnih plaćanja zbog financijske discipline. Potrebno je osigurati optimalnu primjenu tih smanjenja u 2014.
            
         
               (2)
            
            
               Radi transparentnosti i predvidljivosti primjereno je da način izračunavanja obaju smanjenja u postupku izračunavanja iznosa plaćanja poljoprivrednicima za 2014. odgovara načinu izračunavanja linearnog smanjenja izravnih plaćanja zbog primjene članka 8. stavka 1. Uredbe (EZ) br. 73/2009 i smanjenja zbog financijske discipline u skladu s člankom 11. te Uredbe, kako je predviđeno člankom 79. stavkom 1. Uredbe Komisije (EZ) br. 1122/2009 (4) i u skladu s Delegiranom uredbom Komisije (EU) br. 635/2013 (5).
            
         
               (3)
            
            
               Člankom 29. stavkom 5. Uredbe (EZ) br. 73/2009, kako je izmijenjen točkom 1. članka 6. Uredbe (EU) br. 1310/2013, predviđeno je da države članice mogu od 16. listopada 2014. poljoprivrednicima isplaćivati predujmove za zahtjeve podnesene u 2014. Kako bi se osigurala usklađenost s pravilima koja su se primjenjivala u 2013. u skladu s Provedbenom uredbom Komisije (EU) br. 946/2013 (6) kojom je predviđena mogućnost isplaćivanja predujmova ne uzimajući u obzir prilagodbu zbog financijske discipline iz članka 11. Uredbe (EZ) br. 73/2009, primjereno je predvidjeti da se i u 2014. predujmovi mogu isplaćivati ne uzimajući u obzir smanjenja zbog financijske discipline predviđena člankom 26. Uredbe (EU) br. 1306/2013 (7) i člankom 8. Uredbe (EU) br. 1307/2013. U preostalom iznosu plaćanja od 1. prosinca 2014. trebala bi se uzeti u obzir stopa prilagodbe financijske discipline koja se primjenjivala u tom trenutku.
            
         
               (4)
            
            
               Budući da se primjenjuje na zahtjeve za potporu za 2014., ova Uredba treba stupiti na snagu sljedećeg dana od dana objave,
            
         DONIJELA JE OVU UREDBU:
   Članak 1.
   Smanjenja zbog linearnog smanjenja izravnih plaćanja u 2014. predviđenog člankom 40. stavkom 3. Uredbe (EZ) br. 73/2009 kao i smanjenja zbog financijske discipline predviđena člankom 8. Uredbe (EU) br. 1307/2013 za kalendarsku godinu 2014. primjenjuju se na ukupna plaćanja iz različitih programa potpore navedenih u Prilogu I. Uredbi (EZ) br. 73/2009 na koje svaki poljoprivrednik ima pravo nakon primjene članka 78. Uredbe (EZ) br. 1122/2009.
   Ta se smanjenja primjenjuju prije smanjenja predviđenih člankom 79. stavkom 2. Uredbe (EZ) br. 1122/2009.
   Članak 2.
   Predujmovi iz članka 29. stavka 5. Uredbe (EZ) br. 73/2009 mogu se isplaćivati ne uzimajući u obzir smanjenja zbog financijske discipline predviđena člankom 26. Uredbe (EU) br. 1306/2013 i člankom 8. Uredbe (EU) br. 1307/2013. U preostalom iznosu plaćanja koji će se dodjeljivati korisnicima od 1. prosinca 2014. mora se uzeti u obzir stopa prilagodbe financijske discipline koja se primjenjivala u tom trenutku na ukupan iznos izravnih plaćanja za kalendarsku godinu 2014.
   Članak 3.
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se na zahtjeve za potporu koji su podneseni za 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. ožujka 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 30, 31.1.2009., str. 16.
   
   
      (2)  SL L 347, 20.12.2013., str. 608.
   
   
      (3)  Uredba (EU) br. 1310/2013 Europskog Parlamenta i Vijeća od 17. prosinca 2013. o utvrđivanju određenih prijelaznih odredaba o potpori ruralnom razvoju Europskog poljoprivrednog fonda za ruralni razvoj (EPFRR) i o izmjenama Uredbe (EU) br. 1305/2013 Europskog parlamenta i Vijeća u pogledu sredstava i njihove raspodjele za godinu 2014. i o izmjeni Uredbe Vijeća (EZ) br. 73/2009 i uredaba (EU) br. 1307/2013, (EU) br. 1306/2013 i (EU) br. 1308/2013 Europskog parlamenta i Vijeća u pogledu njihove primjene u godini 2014. (SL L 347, 20.12.2013., str. 865.).
   
      (4)  Uredba Komisije (EZ) br. 1122/2009 od 30. studenoga 2009. o utvrđivanju detaljnih pravila za provedbu Uredbe Vijeća (EZ) br. 73/2009 u pogledu višestruke sukladnosti, modulacije i integriranog administrativnog i kontrolnog sustava, u okviru programa izravne potpore za poljoprivrednike predviđenih u navedenoj Uredbi, kao i za provedbu Uredbe Vijeća (EZ) br. 1234/2007 u pogledu višestruke sukladnosti u okviru programa potpore predviđenog za sektor vina (SL L 316, 2.12.2009., str. 65.).
   
      (5)  Delegirana uredba Komisije (EU) br. 635/2013 od 25. travnja 2013. o dopuni Uredbe Vijeća (EZ) br. 73/2009 u pogledu osnovice za izračun smanjenja koja države članice primjenjuju na poljoprivrednike zbog prilagodbe plaćanja u 2013. i financijske discipline za kalendarsku godinu 2013. (SL L 183, 2.7.2013., str. 1.).
   
      (6)  Provedbena uredba Komisije (EU) br. 946/2013 оd 2. listopada 2013. o predujmovima koji se od 16. listopada 2013. isplaćuju u vezi s izravnim plaćanjima iz Priloga I. Uredbi Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (SL L 261, 3.10.2013., str. 25.).
   
      (7)  Uredba (EU) 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20.12.2013, str. 549.).